ട്രിബ്യൂണലില് ഇഷ്ടക്കാര്ക്ക് നിയമനം, നിയമവാഴ്ചയുള്ള രാജ്യത്ത് ഇത് അനുവദിക്കാനാവില്ല, കേന്ദ്രത്തിനെതിരെ ആഞ്ഞടിച്ച് സുപ്രീംകോടതി ന്യൂഡല്ഹി: രാജ്യത്തെ ട്രിബ്യൂണല് നിയമനങ്ങളില് കേന്ദ്ര സര്ക്കാരിന് വീണ്ടും സുപ്രീംകോടതിയുടെ വിമര്ശനം. ജനാധിപത്യ രാജ്യമായ ഇന്ത്യയില് നിയമവാഴ്ചയാണ് നിലനില്ക്കുന്നത്. ജഡ്ജിമാര് നേതൃത്വം നല്കുന്ന തിരഞ്ഞെടുപ്പ് സമിതികള് നല്കുന്ന ശിപാര്ശകള് അവഗണിച്ച് കേന്ദ്രസര്ക്കാരിന് ഇഷ്ടമുളളവര്ക്ക് നിയമനം നല്കുന്ന നടപടികള് അംഗീകരിക്കാനാകില്ല. ചീഫ് ജസ്റ്റിസ് എന്.വി.രമണ അദ്ധ്യക്ഷനായി ജസ്റ്റിസുമാരായ ഡി.വൈ.ചന്ദ്രചൂഡ്, എല്.നാഗേശ്വര റാവു എന്നിവരുള്പ്പെട്ട ബെഞ്ച് വ്യക്തമാക്കി. കഴിഞ്ഞ തവണ നിയമനങ്ങള് വൈകുന്നതില് കേന്ദ്രത്തിനെ കോടതി രൂക്ഷമായി വിമര്ശിച്ചിരുന്നു. ഇത്തവണ നാഷണല് കമ്ബനി ലോ ട്രിബ്യൂണല്, ഇന്കംടാക്സ് അപ്പലെറ്റ് ട്രിബ്യൂണല് എന്നിവയില് അംഗങ്ങളെ നിയമിച്ച രീതിയാണ് കോടതിയെ ചൊടിപ്പിച്ചത്. നാഷണല് കമ്ബനി ലോ ട്രിബ്യൂണലിലെ നിയമനങ്ങള്ക്കുള്ള തിരഞ്ഞെടുപ്പ് സമിതിയില് ഞാനും അംഗമായിരുന്നു. 534 പേരെ ജുഡിഷ്യല് തസ്തികയിലേക്കും 400 പേരെ സാങ്കേതിക തസ്തികയിലേക്കും അഭിമുഖം നടത്തി. 9 പേരെ ജുഡിഷ്യല് അംഗങ്ങളായും 10 പേരെ സാങ്കേതികഅംഗങ്ങളായും സമിതി നിര്ദ്ദേശിച്ചു. എന്നാല് ഈ പട്ടികയിലെ നാല് പേര്ക്കാണ് കേന്ദ്രം നിയമന കത്തുകള് അയച്ചിരിക്കുന്നത്. മറ്റുള്ളവരെ വെയിറ്റിംഗ് ലിസ്റ്റില് നിന്നും നിയമിക്കുന്നു. മെയിന് ലിസ്റ്റ് അവഗണിച്ച് വെയിറ്റിംഗ് ലിസ്റ്റില് നിന്ന് നിയമനം നടത്താന് പാടില്ലെന്ന ചട്ടം നിലനില്ക്കെയാണിത്. ഹൈക്കോടതിയിലെ റിട്ട. ജഡ്ജിമാരെയാണ് ട്രിബ്യൂണലില് ജുഡിഷ്യല് അംഗങ്ങളായി പരിഗണിക്കുന്നത്. 65 വയസുവരെയാണ് കാലാവധി. നിയമങ്ങളില് നിങ്ങള് രണ്ട് വര്ഷത്തെ കാലതാമസം വരുത്തി. ശേഷിക്കുന്ന ഒരു വര്ഷത്തേക്ക് ട്രിബ്യൂണലില് അംഗമാകാന് ആരാണ് തയാറാവുകയെന്നും ചീഫ് ജസ്റ്റിസ് ആരാഞ്ഞു. ട്രിബ്യൂണല് നിയമനങ്ങളില് വിശദമായ നിലപാട് അറിയിക്കാന് കേന്ദ്രത്തിന് രണ്ട് ആഴ്ച സമയം സുപ്രീംകോടതി അനുവദിച്ചു. മദ്രാസ് ബാര് അസോസിയേഷന് കേസുമായി ബന്ധപ്പെട്ട് മൂന്ന് മാസത്തിനുള്ളില് ട്രിബ്യൂണല് നിയമനങ്ങള് പൂര്ത്തിയാക്കണമെന്ന നിര്ദ്ദേശം പാലിച്ചിട്ടില്ലെന്ന് ജസ്റ്റിസ് നാഗേശ്വര റാവു വിമര്ശിച്ചു. അതൃപ്തി രേഖപ്പെടുത്തി ചീഫ് ജസ്റ്റിസ് എന്ത് തരം നിയമനങ്ങളാണ് നിങ്ങള് നടത്തിയിരിക്കുന്നതെന്നാണ് അറ്റോര്ണി ജനറലിനോട് ചീഫ് ജസ്റ്റിസ് ചോദിച്ചത്. ട്രിബ്യൂണല് നിയമനങ്ങള് വേഗത്തിലാക്കാന് ഉടന് അഭിമുഖം നടത്തണമെന്ന് നിങ്ങള് ആവശ്യപ്പട്ടു. കൊവിഡ് കാലത്ത് രാജ്യം മുഴുവന് ഇതിനായി അലഞ്ഞു. ജസ്റ്റിസ് സൂര്യകാന്തും എനിക്കൊപ്പമുണ്ടായിരുന്നു. നിരവധി അഭിമുഖങ്ങള്ക്ക് ശേഷമാണ് ഒരാളെ തിരഞ്ഞെടുക്കുന്നത്. ഒട്ടേറെ സമയം ഇതിനായി പാഴാക്കി. എന്നാല് അയാളെ നിയമിക്കാനാകില്ലെന്ന് സര്ക്കാര് പറയുന്നതില് എന്ത് ന്യായമാണ്. നിങ്ങളുടെ തീരുമാനം അതീവ നിരാശാജനകമാണ്. ഇന്കംടാക്സ് അപ്പലെറ്റ് ട്രിബ്യൂണലിലും ദേശീയ ഉപഭോക്തൃ പരാതി പരിഹാര കമ്മിഷനിലെ നിയമനങ്ങളിലും സമാന പിഴവുണ്ടായിട്ടുണ്ട്. ചീഫ് ജസ്റ്റിസ് പറഞ്ഞു. പുനഃപരിശോധിക്കാമെന്ന് കേന്ദ്രം തിരഞ്ഞെടുപ്പ് സമിതി നല്കുന്ന ശിപാര്ശകള് നിരാകരിക്കാന് കേന്ദ്രത്തിന് അധികാരം ഉണ്ടെന്ന് യു.പി.എസ്.സി കേസില് സുപ്രീംകോടതി വിധിച്ചിട്ടുള്ളതായി അറ്റോര്ണി ജനറല് കെ.കെ. വേണുഗോപാല് ചൂണ്ടിക്കാട്ടി. ആ വിധിയുടെ അടിസ്ഥാനത്തിലാണ് വെയിറ്റിംഗ് ലിസ്റ്റില് നിന്ന് നിയമനം നടത്തിയത്. എന്നാല് കോടതി വിമര്ശിച്ച സാഹചര്യത്തില് നിയമന ശിപാര്ശ പുനഃപരിശോധിക്കാമെന്ന് അറ്റോര്ണി ജനറല് കോടതിയെ അറിയിച്ചു.